### Beslutning

Taget til efterretning.

### Sagsfremstilling

### Resume og sagens baggrund

Økonomistaben fremlægger budgetopfølgning pr. 30. september 2021. Dispositionsregnskaberne viser et samlet forventet merforbrug på 3,6 mio. kr. (sidste måned et forventet merforbrug på 2,8 mio. kr.).

### Indstillinger

Direktøren indstiller, at orienteringen tages til efterretning.

### Behandling

Teknik- og Miljøudvalget.

### Sagsfremstilling

Baggrunden for budgetopfølgningen er partnerskabsholdernes dispositionsregnskaber. Hvis der forventes merforbrug, bliver der lagt en handleplan i dialog med direktøren og Økonomistaben. Nogle partnerskabsholdere vurderes at have øget risiko for at få merforbrug, eller for at deres budgetopfølgning bliver for upræcis, hvorfor de følges tæt og har høj prioritet i forhold til konsulentstøtte og controlling.

På grund af situationen med Corona/Covid-19 er der på en række punkter væsentligt øget usikkerhed i forhold til udgiftsniveauet.

*Plan, Byg og Miljø* Der forventes et mindreforbrug på området på 1,1 mio. kr. (uændret i forhold til sidste måned). Mindreforbruget består primært af, at Natur og Miljø har opgjort det endelige beløb på 1,1 mio. kr. til grundvandsområdet, som først forventes afholdt i 2022.

*Vej, Ejendom og Affald, ekskl. brugerfinansieret område* Der forventes et merforbrug på området på 2,8 mio. kr. (sidste måned et forventet merforbrug på 2,0 mio. kr.).

Dette skyldes bl.a. et forventet merforbrug i 2021 på Entreprenørafdelingen på 1,4 mio. kr., som ifølge den godkendte handleplan vil være afviklet senest i 2024.

Derudover forventes et merforbrug på 1,4 mio. kr. på Vej og Park-området (sidste måned et forventet merforbrug på 0,6 mio. kr.), som primært skyldes merforbrug på vejafvanding og lapning af huller m.v. på veje. Der var reelt allerede i 2020 et merforbrug på asfaltbelægninger og afvanding, som blev opvejet af et mindreforbrug på budgettet til moderniseringen af gadebelysningen.

Ændringen fra sidste måned skyldes en nærmere analyse af området og de forventede udestående opgaver i 2021.

Der vil blive udarbejdet forslag til løsninger med henblik på at nedbringe merforbruget på kort sigt, eventuelt via ændret prioritering i 2022. Det øgede udgiftspres på asfaltreparationer og vejafvanding må forventes at fortsætte også i kommende år og derfor skal der også ses på mere langsigtede løsninger.

*Vej, Ejendom og Affald, brugerfinansieret område* Der forventes et merforbrug på 2,0 mio. kr. på renovationsområdet (uændret i forhold til sidste måned). Ved udarbejdelse af budget 2020 blev der beregnet nye takster som blev forudsat at være uændret over en 4-årig periode. Afvikling af mellemværende over 4 år og forventede udgifter til den nye genanvendelsesordning blev indarbejdet. Den nye ordning trådte i kraft 1. november 2020.

På baggrund af forbruget i 2021 forventes der nu et samlet merforbrug på ca. 2,0 mio. kr. Merforbrug på dagrenovation udgør 1,3 mio. kr. som hovedsageligt skyldes merudgift på forbrændingsegnet dagrenovation. Merforbrug på genanvendelige ordninger udgør 1,7 mio. kr. som hovedsageligt skyldes større udgifter til behandling af plast/metal end forudsat. Merforbrug på genbrugsordningen udgør 1,8 mio. kr. og skyldes hovedsageligt en større betaling (højere prisfremskrivning end Kalundborg Kommune) for drift af genbrugspladser. Mindreforbrug på andre ordninger udgør 1,8 mio. kr. og skyldes mindreudgift til vandafledningsbidrag. Der er mindreudgift på fælles formål og farligt affald på 1,0 mio. kr.

*Serviceudgifter* I aftalen mellem regeringen og KL om kommunernes økonomi i 2021 er der sat en ramme for kommunernes samlede udgifter til service. Måltallet for, om Kalundborg Kommune overholder sin del af aftalen, er det oprindeligt vedtagne budget til service. I forhold til de oprindeligt budgetterede serviceudgifter på Teknik- og Miljøudvalgets område forventes et merforbrug på 3,2 mio. kr. (sidste måned et forventet merforbrug på 2,4 mio. kr.) som dels skyldes mindreforbrug for 2020 som forventes anvendt i 2021 og dels et forventet merforbrug på [adresse] og [adresse].

*Udvalgets anlæg* På Teknik- og Miljøudvalgets anlægsområde viser budgetopfølgningen, at der, ud fra en overordnet ledelsesvurdering, forventes et mindreforbrug ultimo 2021 på 63,8 mio. kr. (sidste måned et forventet mindreforbrug på 59,5 mio. kr.). Der forventes overført 61,2 mio. kr. til udførelse i 2022 og efterfølgende år (sidste måned en forventet overførsel på 55,9 mio. kr.), og der forventes et samlet mindreforbrug på 2,6 mio. kr. (sidste måned et forventet mindreforbrug på 3,6 mio. kr.).

Mindreforbruget på 63,8 mio. kr. er specificeret på de enkelte anlægsprojekter i vedlagte bilag.

### Økonomiske konsekvenser

På driftssiden viser dispositionsregnskaberne et samlet forventet merforbrug for Teknik- og Miljøudvalgets område på 3,6 mio. kr. (sidste måned et forventet merforbrug på 2,8 mio. kr.).

I forhold til de oprindeligt budgetterede serviceudgifter på udvalgets område forventes et merforbrug på 3,2 mio. kr. (sidste måned et forventet merforbrug på 2,4 mio. kr.).

På anlægssiden viser budgetopfølgningen, at der, ud fra en overordnet ledelsesvurdering, forventes et mindreforbrug ultimo 2021 på 63,8 mio. kr. på udvalgets område (sidste måned et forventet mindreforbrug på 59,5 mio. kr.). Der forventes overført og forbrugt 61,2 mio. kr. i kommende år (sidste måned en forventet overførsel på 55,9 mio. kr.).